title: Nõukogu rakendusmäärus (EL) 2021/29, 15. jaanuar 2021, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias

text:
                  15.1.2021

                  ET

                  Euroopa Liidu Teataja

                  LI 12/1

         NÕUKOGU RAKENDUSMÄÄRUS (EL) 2021/29,
         15. jaanuar 2021,
         millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 18. jaanuari 2012. aasta määrust (EL) nr 36/2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011, (1) eriti selle artikli 32 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 18. jaanuaril 2012 vastu määruse (EL) nr 36/2012.

                     (2)

                     Võttes arvesse olukorra tõsidust Süürias ning hiljutist Faisal MEKDADi välisministrina ametisse nimetamist, tuleks Faisal MEKDAD lisada määruse (EL) nr 36/2012 II lisas esitatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.

                     (3)

                     Määrust (EL) nr 36/2012 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 36/2012 II lisa muudetakse vastavalt käesoleva määruse lisas sätestatule.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. jaanuar 2021

                  Nõukogu nimel

                  eesistuja

               A. P. ZACARIAS

            (1)  ELT L 16, 19.1.2012, lk 1.

            LISA
            Määruse (EL) nr 36/2012 II lisa A osas („Isikud“) esitatud loetellu lisatakse järgmine kanne.

                           Nimi

                           Tuvastamisandmed

                           Põhjendus

                           Loetellu kandmise kuupäev

                           „311.

                           Faisal MEKDAD
                           (teise nimega Fayçal, al-Mekdad, Meqdad, al-Meqdad)
                           (فيصل المقداد)

                           Sünniaeg: 1954;
                           Sünnikoht: Ghasm, Dar‘ā provints, Süüria;
                           Sugu: mees

                           Välisminister. Nimetati ametisse 2020. aasta novembris.
                           Valitsuse ministrina jagab Süüria režiimi vastutust vägivaldsete repressioonide eest tsiviilelanike vastu.

                           15.1.2021“


title: Komisjoni rakendusmäärus (EL) 2021/73, 26. jaanuar 2021, millega muudetakse rakendusmäärust (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad

text:
                  27.1.2021

                  ET

                  Euroopa Liidu Teataja

                  L 27/9

         KOMISJONI RAKENDUSMÄÄRUS (EL) 2021/73,
         26. jaanuar 2021,
         millega muudetakse rakendusmäärust (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (1) eriti selle artikli 8 lõiget 3, artiklit 12 ja artikli 75 lõiget 5,
         ning arvestades järgmist:

                     (1)

                     Komisjoni rakendusmääruses (EL) nr 808/2014 (2) on sätestatud määruse (EL) nr 1305/2013 rakenduseeskirjad. Euroopa Parlamendi ja nõukogu määrusega (EL) 2020/2220 (3) muudeti määrust (EL) nr 1305/2013 ja pikendati Euroopa Maaelu Arengu Põllumajandusfondist (EAFRD) toetatavate maaelu arengu programmide kestust kuni 31. detsembrini 2022 ning anti liikmesriikidele võimalus rahastada oma pikendatud maaelu arengu programme vastavast 2021. ja 2022. aastaks ette nähtud eelarveeraldisest. Lisaks tehti määrusega (EL) 2020/2220 Euroopa Liidu taasterahastust, mis loodi nõukogu määruse (EL) 2020/2094 (4) alusel, 2021. ja 2022. aastaks kättesaadavaks täiendavad vahendid pikendatud programmide jaoks, et rahastada määruse (EL) nr 1305/2013 kohaseid meetmeid eesmärgiga leevendada COVID-19 kriisi mõju ja selle tagajärgi liidu põllumajandussektorile ja maapiirkondadele. Seetõttu tuleks määruse (EL) nr 1305/2013 vastavaid rakenduseeskirju muuta.

                     (2)

                     Rakendusmääruse (EL) nr 808/2014 artikli 4 lõikes 2 on sätestatud, kui palju maaelu arengu programmide muudatusi võivad liikmesriigid komisjonile esitada. Selleks et suurendada liikmesriikide paindlikkust, et nad saaksid kasutada pikendatud programmide puhul oma 2021. ja 2022. aasta eelarveeraldisi ning integreerida ELi taasterahastust täiendavad vahendid, tuleks kõnealuses artiklis osutatud muudatuste maksimaalset arvu suurendada ja viimaste programmimuudatuste taotluste esitamise tähtajad edasi lükata. Lisaks tuleb selgitada, et muudatuste maksimaalset arvu ei tohiks kohaldada maaelu arengu programmide muutmise taotluste suhtes juhul, kui pärast määruse (EL) 2020/2220 jõustumist on vaja teha muudatusi, et pikendada maaelu arengu programmide kestust ja integreerida ELi taasterahastust täiendavad vahendid.

                     (3)

                     Määruses (EL) 2020/2220 on sätestatud, et pikendatud maaelu arengu programmide jaoks tuleb tulemusraamistikuga seotud eesmärgid kehtestada 2025. aastaks. Seega on vaja täpsustada, et tulemusraamistiku näitajate eesmärgid on seotud 31. detsembriks 2025 kavandatud saavutustega. Lisaks välistatakse määrusega (EL) 2020/2220 tulemusraamistiku kohaldamine ELi taasterahastu täiendavate vahendite suhtes. Seetõttu tuleks ELi taasterahastu täiendavatest vahenditest rahastatavad väljundid tulemusraamistiku näitajatest välja jätta.

                     (4)

                     Määruses (EL) 2020/2220 on sätestatud, et ELi taasterahastu täiendavad vahendid tuleks kavandada ja neid tuleks seirata maaelu arenguks antavast liidu toetusest eraldi, kohaldades samal ajal üldjuhul määruses (EL) nr 1305/2013 sätestatud norme. Seega kui tegevust toetatakse ELi taasterahastu täiendavatest vahenditest, on maaelu arengu programmide ja riiklike raamprogrammide asjaomaste meetmete kirjeldustes vaja eraldi täpsustusi. Maaelu arengu programmide rahastamiskavades, riiklikes raamistikes ja riiklikes maaeluvõrgustikes tuleks eraldi märkida ka ELi taasterahastu täiendavad vahendid.

                     (5)

                     Lisaks tuleks valitud meetmete indikaatorkavas eraldi märkida kavandatud väljundite vahesumma ja avaliku sektori kavandatud kogukulud, mida rahastatakse ELi taasterahastu täiendavatest vahenditest. Iga-aastastes rakendamisaruannetes tuleks kulukohustustega seotud aruandluses meetmete ja sihtvaldkondade kaupa märkida kulukohustuste see osa, mida rahastatakse ELi taasterahastu täiendavatest vahenditest.

                     (6)

                     Määruse (EL) nr 1305/2013 artikli 8 punkti h alapunktis ii on nõutud, et iga meetme, iga tegevuse liigi ja sellega seotud EAFRD osaluse erimäära puhul, määruse (EL) nr 1305/2013 artikli 37 lõikes 1, artikli 38 lõikes 3, artikli 39 lõikes 1 ja artiklis 39a osutatud tegevuse liigi puhul, kui liikmesriik kohaldab kahju miinimummäära, mis on alla 30 %, ning tehnilise abi puhul peab rahastamiskava sisaldama tabelit, milles on näidatud kavakohane liidu osaluse kogusumma ning kohaldatav EAFRD osaluse määr. Kuna ELi taasterahastu täiendavatest vahenditest antava toetuse suhtes kohaldatakse samu eeskirju, tuleks rahastamiskavas iga sellise meetme kohta iga tegevuse liigi puhul märkida ELi taasterahastust kavandatav toetus ja selle määr.

                     (7)

                     Määrusega (EL) 2020/2220 muudeti määruse (EL) nr 1305/2013 artikleid 38 ja 39 seoses kahju miinimummääraga, mille liikmesriigid võivad oma maaelu arengu programmides kindlaks määrata ja mille alusel võib põllumajandustootjatele ebasoodsate ilmastikutingimuste, looma- ja taimehaiguste, kahjurite leviku ja keskkonnajuhtumite põhjustatud kahju hüvitada ühisfondidest ning kõikide sektorite põllumajandustootjatele ette nähtud sissetuleku stabiliseerimise vahendist. Sellest tulenevalt ja WTO aruandluse eesmärgil tuleb määruse (EL) nr 1305/2013 artikliga 36 reguleeritud riskijuhtimisvahenditega seotud kulud, mille puhul kahju miinimummäär on alla 30 %, kavandada ja esitada eraldi. Indikaatorkavas tuleb neid uusi programmitöö ja kavandamise nõudeid vastavalt täpsustada.

                     (8)

                     Seepärast tuleks rakendusmäärust (EL) nr 808/2014 vastavalt muuta.

                     (9)

                     Käesolev määrus peaks COVID-19 kriisist tingitud olukorra pakilisuse tõttu jõustuma järgmisel päeval pärast selle avaldamist Euroopa Liidu Teatajas.

                     (10)

                     Käesoleva määrusega ettenähtud meetmed on kooskõlas maaelu arengu komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) nr 808/2014 muudetakse järgmiselt:

                        1)

                        artiklit 4 muudetakse järgmiselt:

                                    a)

                                    lõike 1 punkt e jäetakse välja;

                                    b)

                                    lõiget 2 muudetakse järgmiselt:

                                                i)

                                                esimene lõik asendatakse järgmisega:
                                                „Määruse (EL) nr 1305/2013 artikli 11 punkti a alapunktis i osutatud liiki programmimuudatusi võib taotleda ühe programmiperioodi jooksul mitte rohkem kui neli korda.“;

                                                ii)

                                                teine lõik asendatakse järgmisega:
                                                „Kõigi eri liiki muudatuste kohta võib:

                                                            a)

                                                            kalendriaasta ja programmi kohta esitada vaid ühe ühistaotluse, välja arvatud 2025. aastal, mil võib esitada rohkem kui ühe muutmistaotluse, mis on seotud üksnes rahastamiskava kohandamisega, sealhulgas indikaatorkavast tulenevate muudatustega;

                                                            b)

                                                            programmiperioodi jooksul esitada iga programmi kohta neli täiendavat muutmistaotlust.“;

                                                iii)

                                                kolmanda lõigu punkt b asendatakse järgmisega:

                                                            „b)

                                                            kui muutmine tuleneb vajadusest muuta liidu õigusraamistikku, sealhulgas maaelu arengu programmide kestuse pikendamist käsitlev muudatus või Euroopa Parlamendi ja nõukogu määruse (EL) 2020/2220 (*1) kohaselt tehtav muudatus seoses liidu põllumajandussektori ja maapiirkondade taastamiseks ette nähtud täiendavate vahendite kättesaadavusega;

                                                   (*1)  Euroopa Parlamendi ja nõukogu 23. detsembri 2020. aasta määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1).“;"

                                    c)

                                    lõige 3 asendatakse järgmisega:

                                       „3.   Liikmesriigid esitavad oma viimase, määruse (EL) nr 1305/2013 artikli 11 punkti a alapunktis iii osutatud liiki programmimuudatuse komisjonile 30. septembriks 2022.
                                       Muud liiki programmimuudatused esitatakse komisjonile 30. septembriks 2025.“;

                        2)

                        I lisa muudetakse vastavalt käesoleva määruse I lisale;

                        3)

                        VII lisa muudetakse vastavalt käesoleva määruse II lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. jaanuar 2021

                  Komisjoni nimel

                  president

               Ursula VON DER LEYEN

            (1)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).

            (2)  Komisjoni 17. juuli 2014. aasta rakendusmäärus (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.7.2014, lk 18).

            (3)  Euroopa Parlamendi ja nõukogu 23. detsembri 2020. aasta määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1).

            (4)  Nõukogu 14. detsembri 2020. aasta määrus (EL) 2020/2094, millega luuakse Euroopa Liidu taasterahastu, et toetada majanduse taastumist pärast COVID-19 kriisi (ELT L 433I, 22.12.2020, lk 23).

            I LISA
            Rakendusmääruse (EL) nr 808/2014 I lisa muudetakse järgmiselt.

                        1)

                        1. osa muudetakse järgmiselt:

                                    a)

                                    punkti 7 alapunkti b alapunkt i asendatakse järgmisega:

                                                „i)

                                                eesmärgid 2025. aastaks. Eesmärkides ei võeta arvesse täiendavat riiklikku rahastamist, nagu on osutatud punktis 12, ega täiendava riikliku rahastamise vormis antavat riigiabi, nagu on osutatud punktis 13, samuti ei võeta arvesse määruse (EL) nr 1305/2013 artiklis 58a osutatud lisavahendeid;“;

                                    b)

                                    punkti 8 alapunktis 2 asendatakse alapunkt c järgmisega:

                                                „c)

                                                ulatus, toetusmäär, rahastamiskõlblikud toetusesaajad, ja kui see on asjakohane, siis summa või toetusmäära arvutamise metoodika allmeetme kaupa ja/või vajaduse korral tegevuse liigi kaupa. Iga tegevusliigi kohta täpsustatud rahastamiskõlblikud kulud, rahastamiskõlblikkuse tingimused, kohaldatavad summad ja toetusmäärad ning valikukriteeriumide määramise põhimõtted. Kui toetust antakse määruse (EL) nr 1303/2013 artikli 38 lõike 4 esimese lõigu punktide a ja b kohaselt rakendatud rahastamisvahendile, esitada rahastamisvahendi liigi kirjeldus, lõplike toetusesaajate üldkategooriad, rahastamiskõlblike kulude üldkategooriad ja toetuse ülemmäär. Eraldi kirjeldus tuleb esitada meetmete või meetmete osade kohta, mida rahastatakse määruse (EL) nr 1305/2013 artiklis 58a osutatud lisavahenditest;“;

                                    c)

                                    punkti 10 muudetakse järgmiselt:

                                                i)

                                                pealkiri asendatakse järgmisega:
                                                „Rahastamiskava, mis koosneb eraldi struktureeritud tabelitest a–d, milles esitatakse punktis e osutatud teave eraldi Euroopa Liidu taasterahastu kohta:“;

                                                ii)

                                                punkti c alapunkt v asendatakse järgmisega:

                                                            „v)

                                                            määruse (EL) nr 1305/2013 artiklite 38 ja 39 kohaselt rakendatud tegevuste suhtes, kui liikmesriik otsustab kehtestada kahju miinimummäära vahemikus 20–30 %, ning määruse (EL) nr 1305/2013 artikli 37 lõike 1 ja artikli 39a kohaste tegevuste suhtes kohaldatav EAFRD toetus ja soovituslik toetusmäär.“;

                                                iii)

                                                lisatakse punkt e:

                                                            „e)

                                                            Määruse (EL) nr 1305/2013 artiklis 58a osutatud lisavahendite puhul:

                                                                        i)

                                                                        iga-aastane toetus;

                                                                        ii)

                                                                        toetatud meetmete suhtes kohaldatav osalusmäär;

                                                                        iii)

                                                                        jaotus meetmete ja sihtvaldkondade kaupa;

                                                                        iv)

                                                                        toetus tehniliseks abiks;

                                                                        v)

                                                                        kui meetme või tegevusliigi rakendamist toetatakse määruse (EL) nr 1303/2013 artikli 38 lõike 1 punktides b ja c osutatud rahastamisvahenditest, tuleb tabelis eraldi näidata rahastamisvahendite osalusmäär ning Euroopa Liidu taasterahastu soovituslik toetus, mis vastab kavandatud osalusele rahastamisvahendis;

                                                                        vi)

                                                                        määruse (EL) nr 1305/2013 artiklite 38 ja 39 kohaselt rakendatud tegevuste suhtes, kui liikmesriik otsustab kehtestada kahju miinimummäära vahemikus 20–30 %, ning määruse (EL) nr 1305/2013 artikli 37 lõike 1 ja artikli 39a kohaste tegevuste suhtes kohaldatav Euroopa Liidu taasterahastu toetus ja soovituslik toetusmäär.“;

                                    d)

                                    punkti 11 muudetakse järgmiselt:

                                                i)

                                                punkt a asendatakse järgmisega:

                                                            „a)

                                                            Kvantifitseeritud eesmärgid koos sihtvaldkonnas võetavate valitud meetmete kavandatud väljundite ja riiklike kogukuludega sihtvaldkondade kaupa, sealhulgas selliste kavandatud väljundite vahesummad ja kavandatud kogukulud, mida rahastatakse määruse (EL) nr 1305/2013 artiklis 58a osutatud lisavahenditest.“;

                                                ii)

                                                lisatakse punkt d:

                                                            „d)

                                                            Määruse (EL) nr 1305/2013 artikli 36 kohase toetusega seotud kavandatud riiklikud kogukulud, kui kahju miinimummäär on alla 30 %.“

                        2)

                        2. osa muudetakse järgmiselt:

                                    a)

                                    punkt 4 asendatakse järgmisega:

                                                „4.

                                                Tabel, milles on piirkondade ja aastate kaupa kokkuvõtlikult esitatud liikmesriigile kogu programmiperioodiks EAFRD poolt antud toetuse kogusumma ilma määruse (EL) nr 1305/2013 artiklis 58a osutatud lisavahenditeta ning milles on eraldi näidatud kõnealustest lisavahenditest ettenähtud toetus liikmesriikidele aastateks 2021 ja 2022“;

                                    b)

                                    punkti 5 alapunktis 2 asendatakse alapunkt c järgmisega:

                                                „c)

                                                ulatus, toetusmäär, rahastamiskõlblikud toetusesaajad, ja kui see on asjakohane, siis summa või toetusmäära arvutamise metoodika allmeetme kaupa ja/või vajaduse korral tegevuse liigi kaupa. Iga tegevusliigi kohta täpsustatud rahastamiskõlblikud kulud, rahastamiskõlblikkuse tingimused, kohaldatavad summad ja toetusmäärad ning valikukriteeriumide määramise põhimõtted. Kui toetust antakse määruse (EL) nr 1303/2013 artikli 38 lõike 4 esimese lõigu punktide a ja b kohaselt rakendatud rahastamisvahendile, esitada rahastamisvahendi liigi kirjeldus, lõplike toetusesaajate üldkategooriad, rahastamiskõlblike kulude üldkategooriad ja toetuse ülemmäär. Eraldi kirjeldus tuleb esitada meetmete või meetmete osade kohta, mida rahastatakse määruse (EL) nr 1305/2013 artiklis 58a osutatud lisavahenditest.“

                        3)

                        3. osa punkt 5 asendatakse järgmisega:

                                    „5.

                                    Rahastamiskava, milles esitatakse:

                                                a)

                                                iga-aastane EAFRD toetus ilma määruse (EL) nr 1305/2013 artiklis 58a osutatud lisavahenditeta;

                                                b)

                                                liidu kogutoetus ja EAFRD osaluse määr;

                                                c)

                                                määruse (EL) nr 1305/2013 artiklis 58a osutatud lisavahendite puhul:

                                                            i)

                                                            iga-aastane toetus;

                                                            ii)

                                                            kogutoetus ja osalusmäär.“

            II LISA
            Rakendusmääruse (EL) nr 808/2014 VII lisa punkti 1 alapunkti b muudetakse järgmiselt.

                        1)

                        Esimene lõik asendatakse järgmisega:
                        „Teave maaelu arengu programmi rakendamise kohta, mõõdetuna ühiste ja konkreetsete näitajate alusel, sealhulgas saavutatud edusammud võrreldes iga sihtvaldkonna jaoks seatud eesmärkidega ja tegelikud tulemused võrreldes indikaatorkavas kavandatud tulemustega. Alates 2017. aastal esitatavast rakendamise aastaaruandest näidata tulemusraamistikus (tabel F) esitatud vahe-eesmärkidega seoses saavutatu. Esitada lisateave maaelu arengu programmide rakendamise hetkeolukorra kohta, kasutades iga meetme ja sihtvaldkonna finantskohustustega seotud andmeid, ning vastavad eeldatavad edusammud eesmärkide saavutamiseks.“;

                        2)

                        teise lõigu esimene taane asendatakse järgmisega:

                                    „–

                                    Tabel A: kulukohustustega seotud kulud meetmete ja sihtvaldkondade kaupa, esitades kõnealuse teabe eraldi määruse (EL) nr 1305/2013 artiklis 58a osutatud lisavahendite kohta“.


title: Komisjoni rakendusmäärus (EL) 2021/74, 26. jaanuar 2021, millega muudetakse rakendusmäärust (EL) 2020/1191, millega kehtestatakse meetmed, et hoida ära taimeviiruse tomati-pruunmädaniku liitu sissetoomine ja seal levimine

text:
                  27.1.2021

                  ET

                  Euroopa Liidu Teataja

                  L 27/15

         KOMISJONI RAKENDUSMÄÄRUS (EL) 2021/74,
         26. jaanuar 2021,
         millega muudetakse rakendusmäärust (EL) 2020/1191, millega kehtestatakse meetmed, et hoida ära taimeviiruse tomati-pruunmädaniku liitu sissetoomine ja seal levimine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ, (1) eriti selle artiklit 30,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ, (2) eriti selle artikli 22 lõiget 3 ja artiklit 52,
         ning arvestades järgmist:

                     (1)

                     Komisjoni rakendusmäärus (EL) 2020/1191 (3) jõustus 15. augustil 2020. Alates sellest kuupäevast on teatavad liikmesriigid ja ettevõtjad tõlgendanud ja kohaldanud kõnealuse määruse artikli 7 lõikes 2 esinevat mõistet „laod“ lahkneval viisil.

                     (2)

                     Praktilistel põhjustel ja kuna liikide Solanum lycopersicum L. ja Capsicum spp. seemned (edaspidi „määratletud seemned“), mis on koristatud enne 15. augustit 2020, ei saa vastata nõudele, et selliste seemnete emataimed peavad olema toodetud tootmiskohas, mis on määratletud taimekahjustaja avastamiseks sobival ajal tehtud ametliku kontrollimise põhjal teadaolevalt vaba määratletud taimekahjustajast, ei oleks selliste seemnete puhul vaja täita rakendusmääruse (EL) 2020/1191 artikli 7 lõike 1 punktiga a kehtestatud tingimust.

                     (3)

                     Rakendusmääruse (EL) 2020/1191 artikli 7 lõiget 2 tuleks muuta, selgitamaks, et enne 15. augustit 2020 koristatud määratletud seemnetest peaks pädev asutus enne nende esimest liidusisest vedu võtma proove ja neid analüüsima või ettevõtjad peaksid selliseid proove võtma ja analüüse tegema pädeva asutuse ametliku järelevalve all, et tehtud analüüside põhjal teha kindlaks määratletud taimekahjustaja esinemine. Selline erand kõnealuse määruse artikli 7 lõikest 2 peaks võimaldama liidu territooriumil lasta ringlusse seemneid, millega on juba kaasas taimepass, ilma et neid uuesti analüüsitaks.

                     (4)

                     Alates 1. aprillist 2021 liidusiseselt esimest korda veetavaid ja enne 30. septembrit 2020 analüüsimeetodiga ELISA analüüsitud määratletud seemneid tuleks uuesti analüüsida muu analüüsimeetodiga kui ELISA, nagu on osutatud lisa punktis 3.

                     (5)

                     Kuna kolmandatest riikidest pärit ja enne 15. augustit 2020 koristatud määratletud seemnete puhul ei saa olla täidetud tingimus, et määratletud seemnete emataimed peavad olema toodetud tootmiskohas, kus määratletud taimekahjustaja avastamiseks sobival ajal tehtud ametliku kontrollimise põhjal on leitud, et määratletud taimekahjustajat seal teadaolevalt ei esine, ei oleks selliste seemnete liitu toomisel vaja täita artikli 9 lõike 1 punkti a alapunktiga i kehtestatud nõuet.

                     (6)

                     Seemnekasvatussektor ja liikmesriigid teatasid komisjonile, et rakendusmääruse (EL) 2020/1191 artikli 9 kohane nõue lisada fütosanitaarsertifikaadile registreeritud tootmiskoha nimi põhjustab eksportijatele viivitusi ja praktilisi raskusi, sest neil on keeruline konkreetset tootmiskohta kindlaks teha. Selleks et kolmandate riikide pädevad asutused ja ettevõtjad saaksid registreeritud tootmiskohta hõlpsamini kindlaks teha, tuleks kõnealune nõue asendada nõudega esitada teave emataimede tootmiskoha jälgitavuse kohta.

                     (7)

                     Kolmandatest riikidest pärit määratletud seemneid tuleks analüüsida, kasutades rakendusmääruse (EL) 2020/1191 lisas osutatud proovivõtu- ja analüüsimeetodeid. Sellega arvestamiseks, et mõned määratletud seemned võivad olla analüüsitud mitu kuud enne nende tegelikku ekspordiks sertifitseerimist, on alates 1. aprillist 2021 proportsionaalne nõuda kohustusliku molekulaaranalüüsi tegemist ja anda kolmandatele riikidele aega selle nõudega kohanemiseks.

                     (8)

                     Selleks et vältida enne 15. augustit 2020 koristatud määratletud seemnete suhtes tarbetute kaubanduspiirangute kehtestamist, tuleks käesolevat määrust kohaldada võimalikult kiiresti. Seepärast peaks käesolev määrus jõustuma kolmandal päeval pärast selle avaldamist.

                     (9)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2020/1191 muutmine
            Rakendusmäärust (EL) 2020/1191 muudetakse järgmiselt.

                        1)

                        Artiklit 7 muudetakse järgmiselt:

                                    a)

                                    lõikesse 1 lisatakse järgmine lõik:
                                    „Enne 15. augustit 2020 koristatud määratletud seemnete puhul ei nõuta punktiga a kehtestatud tingimuse täitmist“;

                                    b)

                                    artikli 7 lõige 2 asendatakse järgmisega:

                                       „2.   Erandina lõike 1 punktist a ja punkti b esimesest lõigust peab pädev asutus enne 15. augustit 2020 koristatud määratletud seemnetest enne nende esimest liidusisest vedu võtma proove ja neid analüüsima või ettevõtjad peavad selliseid proove võtma ja analüüse tegema pädeva asutuse ametliku järelevalve all, ning tehtud analüüside põhjal peab olema selgunud, et määratletud seemned on määratletud taimekahjustajast vabad.
                                       Alates 1. aprillist 2021 liidusiseselt esimest korda veetavaid ja enne 30. septembrit 2020 analüüsimeetodiga ELISA analüüsitud määratletud seemneid tuleb uuesti analüüsida muu analüüsimeetodiga kui ELISA, nagu on osutatud lisa punktis 3.“

                        2)

                        Artiklit 9 muudetakse järgmiselt:

                                    a)

                                    lõike 1 punkti a alapunkti ii tekst asendatakse järgmisega:
                                    „asjaomased määratletud seemned või nende emataimed on määratletud taimekahjustaja suhtes läbinud lisas osutatud ametliku proovivõtu ja analüüsimise ning on kõnealuste analüüside põhjal tunnistatud määratletud taimekahjustajast vabaks;“;

                                    b)

                                    lõike 1 punkt b asendatakse järgmisega:
                                    „emataimede tootmiskoha jälgitavust tagav teave.“;

                                    c)

                                    lisatakse lõige 3:

                                       „3.   Erandina lõike 1 punkti a alapunktist i kinnitatakse enne 15. augustit 2020 koristatud määratletud seemnete puhul lahtris „Lisadeklaratsioon“ üksnes seda, et lõike 1 punkti a alapunktiga ii kehtestatud tingimus on täidetud, ning lisatakse järgmine kinnitus: „Seemned on koristatud enne 15. augustit 2020.““;

                                    d)

                                    lisatakse lõige 4:

                                       „4.   Pärast 31. märtsi 2021 välja antud fütosanitaarsertifikaatide lahtris „Lisadeklaratsioon“ kinnitatakse, et kolmandatest riikidest pärit määratletud seemneid on analüüsitud mõne muu analüüsimeetodiga kui ELISA, nagu on osutatud rakendusmääruse (EL) 2020/1191 lisa punktis 3.“

            Artikkel 2
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 317, 23.11.2016, lk 4.

            (2)  ELT L 95, 7.4.2017, lk 1.

            (3)  Komisjoni 11. augusti 2020. aasta rakendusmäärus (EL) 2020/1191, millega kehtestatakse meetmed, et hoida ära taimeviiruse tomati-pruunmädaniku liitu sissetoomine ja seal levimine ning tunnistatakse kehtetuks rakendusotsus (EL) 2019/1615 (ELT L 262, 12.8.2020, lk 6).


title: Komisjoni rakendusmäärus (EL) 2021/78, 27. jaanuar 2021, millega muudetakse rakendusmäärust (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega

text:
                  28.1.2021

                  ET

                  Euroopa Liidu Teataja

                  L 29/5

         KOMISJONI RAKENDUSMÄÄRUS (EL) 2021/78,
         27. jaanuar 2021,
         millega muudetakse rakendusmäärust (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 54,
         ning arvestades järgmist:

                     (1)

                     Komisjoni rakendusmäärusega (EL) 2020/600 (2) on kehtestatud mitu erandit kehtivatest eeskirjadest, sealhulgas veinisektoris kehtivatest eeskirjadest, et kergendada veiniettevõtjate olukorda ja aidata neil tulla toime COVID-19 pandeemia mõjuga. Vaatamata nende meetmete kasulikkusele ei ole veiniturul pakkumise ja nõudluse tasakaal taastunud ning pandeemia tõttu ei ole oodata selle taastumist lühikeses kuni keskpikas perspektiivis.

                     (2)

                     Ka enamikus liikmesriikides ja kogu maailmas jätkatakse COVID-19 pandeemiaga võitlemiseks võetud meetmete rakendamist. Need meetmed hõlmavad piirangute kehtestamist ühiskondlikel kogunemistel ja üritustel osalevate inimeste arvu ning väljaspool kodu einestamise suhtes. Mõnes valdkonnas kohaldatakse jätkuvalt liikumispiiranguid, millega kaasneb nõue tühistada avalikud üritused ja erapeod. Nende piirangute mõjul on veini tarbimine liidus veelgi vähenenud ning kahanenud ka veini eksport kolmandatesse riikidesse. Lisaks põhjustab ebakindlus seoses kriisi kestusega, mis eeldatavasti jätkub ka pärast 2020. aasta lõppu, liidu veinisektorile pikaajalist kahju, sest veini tarbimine tõenäoliselt ei taastu ja eksporditurud kaovad. Sellisel tegurite kombinatsioonil on märkimisväärne negatiivne mõju hinnakujundusele liidu veiniturul. Varud, mis olid juba 2019.–2020. turustusaasta alguses rekordtasemel, on veelgi suurenenud. Lisaks oli 2020. aasta hea saagiaasta ning eeldatavasti toodetakse veini ligikaudu 10 miljoni hektoliitri võrra rohkem kui 2019. aastal, mis halvendab olukorda veelgi.

                     (3)

                     Kuna liikmesriikide poolt COVID-19 pandeemiaga võitlemiseks kehtestatud piiranguid on kohaldatud pika aja jooksul ja neid on vaja säilitada, süvenevad tõsised majandushäired olulistel veiniturgudel ning sellega kaasneb negatiivne mõju veininõudlusele.

                     (4)

                     Võttes arvesse seda eriti tõsist turuhäiret ja keeruliste asjaolude kuhjumist veinisektoris, mis algasid siis, kui Ameerika Ühendriigid kehtestasid 2019. aasta oktoobris liidu veinidele imporditariifid, ning üleilmse COVID-19 pandeemia tõttu kehtestatud piiravate meetmete tagajärgi, on liidu veinisektori ettevõtjad erakordselt raskes olukorras. Seepärast on veinisektorile vaja anda täiendavat abi.

                     (5)

                     Selleks et tagada liikmesriikidele ja ettevõtjatele liidu veinisektoris toetusprogrammide rakendamisel vajalik paindlikkus, on oluline jätkata rakendusmääruse (EL) 2020/600 kohaselt liidu veinisektoris kriisi lahendamiseks võetud meetmete rakendamist. Liikmesriikidele on antud võimalus teha aasta jooksul vajaduse korral muudatusi oma vastavatesse riiklikesse programmidesse ning just see on võimaldanud neil reageerida kiiresti viimaste kuude erandlikele asjaoludele ja esitada oma toetusprogrammide muudatused niipea kui vaja. Selline paindlikkus on võimaldanud liikmesriikidel võtta uusi meetmeid ja optimeerida juba olemasolevaid ning kohandada meetmeid sagedamini ja vastavalt kiiresti muutuva turuolukorra vajadustele. Lisaks on toorelt koristamise meetme suhtes kehtestatud paindlikkus andnud ettevõtjatele aega meetme kavandamiseks ja vajaliku tööjõu leidmiseks COVID-19 pandeemiast tingitud keerulistes tingimustes.

                     (6)

                     Kuna COVID-19 pandeemia kestab arvatavasti ka pärast 2020. aasta lõppu ja seega märkimisväärsel osal 2021. eelarveaastast, peetakse vajalikuks pikendada meetmete kohaldamise tähtaega 2021. eelarveaasta lõpuni.

                     (7)

                     Lisaks on mõned liikmesriigid teatanud, et praeguse COVID-19 pandeemia ajal riiklike toetusprogrammide haldamisel tekkinud probleemide tõttu ei ole neil võimalik uuesti läbi vaadata ühikuhindade standardiseeritud astmikku, mida kohaldatakse nende programmide teatavate meetmete suhtes ja mis on kehtestatud komisjoni rakendusmääruse (EL) 2016/1150 (3) artikli 24 lõike 1 kohaselt. Seepärast peaks liikmesriikidel olema aastatel 2020, 2021 ja 2022 võimalus pikendada ajavahemikku, mille jooksul selline läbivaatamine toimub, alates igast teisest aastast pärast viimaseid arvutusi, nagu on sätestatud kõnealuse määruse artikli 24 lõikes 3, kuni neljanda aastani pärast viimaseid arvutusi. Diskrimineerimise vältimiseks tuleks seda paindlikkust kohaldada tagasiulatuvalt alates rakendusmääruse (EL) 2020/600 jõustumise kuupäevast.

                     (8)

                     Seepärast tuleks rakendusmäärust (EL) 2020/600 vastavalt muuta.

                     (9)

                     Selleks et vältida häireid liidu veinisektori kriisi lahendamiseks võetavate meetmete rakendamisel ja tagada sujuv üleminek ühelt eelarveaastalt teisele, peaks käesolev määrus jõustuma Euroopa Liidu Teatajas avaldamise päeval ja seda tuleks kohaldada tagasiulatuvalt alates 16. oktoobrist 2020,

                     (10)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2020/600 muudatused
            Rakendusmääruse (EL) 2020/600 artiklit 2 muudetakse järgmiselt.

                        1)

                        Lõige 1 asendatakse järgmisega:

                           „1.   Erandina rakendusmääruse (EL) 2016/1150 artikli 2 lõikest 1 võivad liikmesriigid seoses määruse (EL) nr 1308/2013 artikli 45 lõike 1 punktis a ja artiklites 46–52 osutatud meetmetega teha vajaduse korral 2020. ja 2021. eelarveaastal, kuid hiljemalt 15. oktoobril 2021 muudatusi veinisektorit käsitlevates riiklikes toetusprogrammides, nagu on osutatud määruse (EL) nr 1308/2013 artikli 41 lõikes 5.“

                        2)

                        Lõike 2 sissejuhatav lause asendatakse järgmisega:

                           „2.   Erandina rakendusmääruse (EL) 2016/1150 artiklist 8 võivad liikmesriigid 2020. ja 2021. eelarveaastal teha järgmist:“

                        3)

                        Lisatakse lõige 3:

                           „3.   Erandina rakendusmääruse (EL) 2016/1150 artikli 24 lõikest 3 vaatavad liikmesriigid 2020., 2021. ja 2022. aastal kõnealuse artikli lõikes 1 sätestatud arvutused uuesti läbi hiljemalt neljandal aastal pärast eelmisi arvutusi ning kohandavad vajaduse korral algselt kehtestatud ühikuhindade standardiseeritud astmikke.“

            Artikkel 2
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Otsust kohaldatakse alates 16. oktoobrist 2020. Artikli 1 punkti 3 kohaldatakse alates 4. maist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 347, 20.12.2013, lk 671.

            (2)  Komisjoni 30. aprilli 2020. aasta rakendusmäärus (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega (ELT L 140, 4.5.2020, lk 40).

            (3)  Komisjoni 15. aprilli 2016. aasta rakendusmäärus (EL) 2016/1150, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad veinisektori riiklike toetusprogrammide osas (ELT L 190, 15.7.2016, lk 23).


title: Komisjoni rakendusmäärus (EL) 2021/79, 27. jaanuar 2021, milles käsitletakse toimeaine topramesooni heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst)

text:
                  28.1.2021

                  ET

                  Euroopa Liidu Teataja

                  L 29/8

         KOMISJONI RAKENDUSMÄÄRUS (EL) 2021/79,
         27. jaanuar 2021,
         milles käsitletakse toimeaine topramesooni heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
         ning arvestades järgmist:

                     (1)

                     Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) nende toimeainete heakskiitmise menetluse ja tingimuste suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Kooskõlas direktiivi 91/414/EMÜ artikli 6 lõikega 3 võttis komisjon 9. detsembril 2003 vastu otsuse 2003/850/EÜ, (3) milles käsitleti toimeainet topramesooni (varem BAS 670H).

                     (2)

                     Direktiivi 91/414/EMÜ artikli 6 lõike 2 kohaselt esitas äriühing BASF Aktiengesellschaft (nüüd BASF SE) 12. mail 2003 Prantsusmaale taotluse topramesooni kandmiseks kõnealuse direktiivi I lisasse. Otsusega 2003/850/EÜ kinnitati, et toimikut võib pidada põhimõtteliselt vastavaks direktiivi 91/414/EMÜ II ja III lisas loetletud andme- ja teabenõuetele.

                     (3)

                     Topramesooni mõju inimeste ja loomade tervisele ning keskkonnale taotleja kavandatud kasutusalade puhul on hinnatud direktiivi 91/414/EMÜ artikli 6 lõigetes 2 ja 4 sätestatud korra kohaselt. Prantsusmaa esitas esialgse hindamisaruande komisjonile ja Euroopa Toiduohutusametile (edaspidi „toiduohutusamet“) 21. juulil 2006.

                     (4)

                     Liikmesriigid ja toiduohutusamet on esialgse hindamisaruande läbi vaadanud. Toiduohutusamet esitas komisjonile oma järeldused (4) toimeaine topramesooni riskihindamise kohta 13. jaanuaril 2014.

                     (5)

                     Äriühing BASF SE võttis oma 29. juunil 2020 saadetud kirjaga topramesooni heakskiitmise taotluse tagasi.

                     (6)

                     Taotluse tagasivõtmise tõttu ei tuleks topramesooni heaks kiita.

                     (7)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust toimeaine topramesooni heakskiitmiseks.

                     (8)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiitmata jätmine
            Toimeainet topramesooni ei kiideta heaks.

            Artikkel 2
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 309, 24.11.2009, lk 1.

            (2)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (3)  Komisjoni 4. detsembri 2003. aasta otsus 2003/850/EÜ, millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas BAS 670H ja hõbetiosulfaadi võimalikku kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse (ELT L 322, 9.12.2003, lk 28).

            (4)  European Food Safety Authority, 2014. Conclusion on the peer review of the pesticide risk assessment of the active substance topramezone. EFSA Journal 2014;12(2):3540, 82 lk doi:10.2903/j.efsa.2014.3540.


title: Komisjoni rakendusmäärus (EL) 2021/80, 27. jaanuar 2021, milles käsitletakse süsinikdioksiidi põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst)

text:
                  28.1.2021

                  ET

                  Euroopa Liidu Teataja

                  L 29/10

         KOMISJONI RAKENDUSMÄÄRUS (EL) 2021/80,
         27. jaanuar 2021,
         milles käsitletakse süsinikdioksiidi põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,
         ning arvestades järgmist:

                     (1)

                     Komisjon sai 27. veebruaril 2018 taotluse, mille esitas äriühing Dr. Knoell Consult GmbH ja milles taotleti seda, et toidus leiduv süsinikdioksiid (E 290) kiidetakse heaks põhiainena (CASi nr 124-38-9). Taotluses viidati aine kasutamisele saagikoristusjärgse fumigandina, et võidelda putukate ja nende lestade vastu.

                     (2)

                     Süsinikdioksiid on juba alates 1. septembrist 2009 heaks kiidetud taimekaitsevahendis toimeainena kasutamisel, (2) aine on lisatud ka komisjoni rakendusmääruse (EL) nr 540/2011 (3) lisa A. ossa.

                     (3)

                     Süsinikdioksiid on praegu taimekaitsevahendina lubatud ja turule lastud mitmes liikmesriigis. Põhiainena heakskiitmise taotluses esitatud aine omaduste spetsifikatsioon on täpselt samasugune kui heakskiidetud toimeaine oma.

                     (4)

                     Ehkki määruse (EÜ) nr 1107/2009 artikli 23 lõike 1 kolmandas lõigus on sätestatud, et toiduainet tuleb käsitada põhiainena, on kõnealuse lõike punktiga d toidus leiduva süsinikdioksiidi heakskiitmine välistatud, sest selle punkti kohaselt võib aine põhiainena heaks kiita (muude tingimuste hulgas) üksnes juhul, kui seda ei lasta turule taimekaitsevahendina. Toidus leiduva süsinikdioksiidi puhul on aga tegemist just sellega.

                     (5)

                     Käesolev määrus ei piira seda, et vastavalt määruse (EÜ) nr 1107/2009 artikli 23 lõikele 3 esitatakse uus taotlus süsinikdioksiidi heakskiitmiseks põhiainena siis, kui süsinikdioksiidi praegune heakskiitmine toimeainena aegub ja kui süsinikdioksiidi sisaldavate taimekaitsevahendite kõik load on kas tagasi võetud või aegunud.

                     (6)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Süsinikdioksiidi (E 290) ei kiideta heaks põhiainena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

            (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).


title: Komisjoni rakendusmäärus (EL) 2021/82, 27. jaanuar 2021, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule 6’-sialüüllaktoosi naatriumsoola ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  28.1.2021

                  ET

                  Euroopa Liidu Teataja

                  L 29/16

         KOMISJONI RAKENDUSMÄÄRUS (EL) 2021/82,
         27. jaanuar 2021,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule 6’-sialüüllaktoosi naatriumsoola ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestatakse liidus lubatud uuendtoitude loetelu.

                     (3)

                     31. jaanuaril 2019 esitas äriühing Glycom A/S (edaspidi „taotleja“) komisjonile vastavalt määruse (EL) 2015/2283 artikli 10 lõikele 1 taotluse lasta liidu turule uuendtoiduna 6’-sialüüllaktoosi naatriumsool, mis on saadud mikroobse kääritamise teel Escherichia coli geneetiliselt muundatud tüvega K12 DH1. Taotleja taotles 6’-sialüüllaktoosi naatriumsoola uuendtoiduna kasutamist maitsestamata pastöriseeritud ja maitsestamata steriliseeritud piimatoodetes, maitsestatud ja maitsestamata hapendatud piimapõhistes toodetes, sealhulgas kuumtöödeldud toodetes, jookides (maitsestatud joogid, välja arvatud joogid, mille pH on alla 5), teraviljabatoonides, imiku piimasegudes ja jätkupiimasegudes, imikutele ja väikelastele ettenähtud teraviljapõhises töödeldud toidus ning imikutoidus, nagu on määratletud Euroopa Parlamendi ja nõukogu määruses (EL) nr 609/2013, (3) väikelastele ettenähtud piimapõhistes jookides ja sarnastes toodetes, kehakaalu alandamiseks ettenähtud päevase toidu asendajates, nagu on määratletud määruses (EL) nr 609/2013, meditsiinilisel näidustusel kasutamiseks ettenähtud toidus, nagu on määratletud määruses (EL) nr 609/2013, ning üldelanikkonnale (välja arvatud imikud ja väikelapsed) ette nähtud toidulisandites, nagu on määratletud Euroopa Parlamendi ja nõukogu direktiivis 2002/46/EÜ (4). Samuti tegi taotleja ettepaneku, et 6’-sialüüllaktoosi naatriumsoola sisaldavaid toidulisandeid ei tohiks kasutada, kui samal päeval tarbitakse muud lisatud 6’-sialüüllaktoosi naatriumsoola sisaldavat toitu.

                     (4)

                     31. jaanuaril 2019 soovis taotleja komisjonilt ka konfidentsiaalsete andmete kaitsmist seoses taotluse toetuseks esitatud mitme järgmise konfidentsiaalse uuringuga: bakteriaalse kääritamise teel saadud 6’-sialüüllaktoosi ning inimese piimas loomulikult esineva 6’-sialüüllaktoosi struktuuride tuumamagnetresonantsi teel tehtud võrdluse konfidentsiaalsed analüütilised aruanded, (5) tootmisel kasutatavate bakteritüvede üksikasjalikud kirjeldused (6) ja sertifikaadid, (7) lähteainete ja abiainete tehnilised kirjeldused, (8) mitme 6’-sialüüllaktoosi naatriumsoola partii analüüsi sertifikaadid, (9) analüüsimeetodid ja valideerimisaruanded, (10) aruanded 6’-sialüüllaktoosi naatriumsoola stabiilsuse kohta, (11) tootmisprotsessi üksikasjalik kirjeldus, (12) labori akrediteerimistunnistused, (13) 6’-sialüüllaktoosi tarbimise hindamise aruanded, (14) 6’-sialüüllaktoosi naatriumsoolaga tehtud mikrotuumade tekke in vitro katse imetajarakkudega, (15) samalaadse ühendi 3’-sialüüllaktoosi naatriumsoolaga tehtud mikrotuumade tekke in vitro katse imetajarakkudega, (16) 6’-sialüüllaktoosi naatriumsoolaga tehtud bakterite pöördmutatsioonikatse, (17) 3’-sialüüllaktoosi naatriumsoolaga tehtud bakterite pöördmutatsioonikatse, (18) 6’-sialüüllaktoosi naatriumsoola 14-päevane suukaudse mürgisuse uuring vastsündinud rottidega, (19) 6’-sialüüllaktoosi naatriumsoola 90-päevane suukaudse mürgisuse uuring vastsündinud rottidega ja vastav statistiliselt oluliste tähelepanekute kokkuvõttev tabel, (20) 3’-sialüüllaktoosi naatriumsoola 14-päevane suukaudse mürgisuse uuring vastsündinud rottidega (21) ning 3’-sialüüllaktoosi naatriumsoola 90-päevane suukaudse mürgisuse uuring vastsündinud rottidega ja vastav statistiliselt oluliste tähelepanekute kokkuvõttev tabel (22).

                     (5)

                     16. mail 2019 palus komisjon kooskõlas (EL) 2015/2283 artikli 10 lõikega 3 Euroopa Toiduohutusametil (edaspidi „toiduohutusamet“) hinnata 6’-sialüüllaktoosi naatriumsoola uuendtoiduna.

                     (6)

                     23. märtsil 2020 võttis toiduohutusamet vastu teadusliku arvamuse „Safety of 6’-Sialyllactose (6’-SL) sodium salt as a novel food pursuant to Regulation (EC) 2015/2283“ („6’-sialüüllaktoosi naatriumsoola ohutus uuendtoiduna määruse (EL) 2015/2283 kohaselt“) (23).

                     (7)

                     Oma teaduslikus arvamuses jõudis toiduohutusamet järeldusele, et 6’-sialüüllaktoosi naatriumsool on kavandatud kasutustingimuste korral ettenähtud sihtrühmadele ohutu. Seega annab kõnealune teaduslik arvamus piisavalt alust arvata, et 6’-sialüüllaktoosi naatriumsool vastab määruse (EL) 2015/2283 artikli 12 lõike 1 nõuetele, kui seda kasutatakse maitsestamata pastöriseeritud ja maitsestamata steriliseeritud piimatoodetes, maitsestatud ja maitsestamata hapendatud piimapõhistes toodetes, sealhulgas kuumtöödeldud toodetes, jookides (maitsestatud joogid, välja arvatud joogid, mille pH on alla 5), teraviljabatoonides, imiku piimasegudes ja jätkupiimasegudes, imikutele ja väikelastele ettenähtud teraviljapõhises töödeldud toidus ning imikutoidus, nagu on määratletud määruses (EL) nr 609/2013, väikelastele ettenähtud piimapõhistes jookides ja sarnastes toodetes, kehakaalu alandamiseks ettenähtud päevase toidu asendajates, nagu on määratletud määruses (EL) nr 609/2013, meditsiinilisel näidustusel kasutamiseks ettenähtud toidus, nagu on määratletud määruses (EL) nr 609/2013, ning toidulisandites, nagu on määratletud direktiivis 2002/46/EÜ.

                     (8)

                     Toiduohutusamet leidis oma teaduslikus arvamuses, et tal ei oleks olnud võimalik teha järeldusi 6’-sialüüllaktoosi naatriumsoola ohutuse kohta ilma andmeteta, mis leidusid järgmistes konfidentsiaalsetes analüütilistes aruannetes: bakteriaalse kääritamise teel saadud 6’-sialüüllaktoosi ning inimese piimas loomulikult esineva 6’-sialüüllaktoosi struktuuride tuumamagnetresonantsi teel tehtud võrdluse analüütilised aruanded, tootmisel kasutatavate bakteritüvede üksikasjalikud kirjeldused ja sertifikaadid, lähteainete ja abiainete tehnilised kirjeldused, mitme 6’-sialüüllaktoosi naatriumsoola partii analüüsi sertifikaadid, analüüsimeetodid ja valideerimisaruanded, aruanded 6’-sialüüllaktoosi naatriumsoola stabiilsuse kohta, tootmisprotsessi üksikasjalik kirjeldus, labori akrediteerimistunnistused, 6’-sialüüllaktoosi tarbimise hindamise aruanded, 6’-sialüüllaktoosi naatriumsoolaga tehtud mikrotuumade tekke in vitro katse, 6’-sialüüllaktoosi naatriumsoolaga tehtud bakterite pöördmutatsioonikatse, 6’-sialüüllaktoosi naatriumsoola 14-päevane suukaudse mürgisuse uuring vastsündinud rottidega, 6’-sialüüllaktoosi naatriumsoola 90-päevane suukaudse mürgisuse uuring vastsündinud rottidega ja vastav statistiliselt oluliste tähelepanekute kokkuvõttev tabel.

                     (9)

                     Pärast toiduohutusameti teadusliku arvamuse saamist palus komisjon taotlejalt täiendavaid selgitusi põhjenduste kohta seoses järgmiste konfidentsiaalsete analüütiliste aruannetega: bakteriaalse kääritamise teel saadud 6’-sialüüllaktoosi ning inimese piimas loomulikult esineva 6’-sialüüllaktoosi struktuuride tuumamagnetresonantsi teel tehtud võrdluse analüütilised aruanded, tootmisel kasutatavate bakteritüvede üksikasjalikud kirjeldused ja sertifikaadid, lähteainete ja abiainete tehnilised kirjeldused, mitme 6’-sialüüllaktoosi naatriumsoola partii analüüsi sertifikaadid, analüüsimeetodid ja valideerimisaruanded, aruanded 6’-sialüüllaktoosi naatriumsoola stabiilsuse kohta, tootmisprotsessi üksikasjalik kirjeldus, labori akrediteerimistunnistused, 6’-sialüüllaktoosi tarbimise hindamise aruanded, 6’-sialüüllaktoosi naatriumsoolaga tehtud mikrotuumade tekke in vitro katse, 6’-sialüüllaktoosi naatriumsoolaga tehtud bakterite pöördmutatsioonikatse, 6’-sialüüllaktoosi naatriumsoola 14-päevane suukaudse mürgisuse uuring vastsündinud rottidega, 6’-sialüüllaktoosi naatriumsoola 90-päevane suukaudse mürgisuse uuring vastsündinud rottidega ja vastav statistiliselt oluliste tähelepanekute kokkuvõttev tabel; samuti palus komisjon selgitada taotlust nendele uuringutele viitamise ainuõiguse saamiseks, nagu on osutatud määruse (EL) 2015/2283 artikli 26 lõike 2 punktis b.

                     (10)

                     Taotleja kinnitas, et talle kuulusid taotluse tegemise ajal riikliku õiguse alusel kõnealuste uuringute andmete omandiõigused ja nendele uuringutele viitamise ainuõigus ning seepärast ei ole kõnealuste uuringute tulemused kolmandate isikute jaoks seaduslikult kättesaadavad ega kasutatavad.

                     (11)

                     Komisjon on hinnanud kogu taotleja esitatud teavet ning leiab, et taotleja on piisavalt tõendanud vastavust määruse (EL) 2015/2283 artikli 26 lõike 2 nõuetele. Seetõttu ei tohiks toiduohutusamet kasutada taotleja toimikus sisalduvaid andmeid, mille alusel tegi toiduohutusamet kindlaks kõnealuse uuendtoidu ohutuse ja jõudis otsusele 6’-sialüüllaktoosi naatriumsoola ohutuse kohta ning ilma milleta ei oleks toiduohutusamet saanud uuendtoitu hinnata, ühegi järgneva taotleja hüvanguks viie aasta jooksul alates käesoleva määruse jõustumisest. Seega tuleks sellel ajavahemikul võimaldada käesoleva määruse alusel 6’-sialüüllaktoosi naatriumsoola liidu turule lasta üksnes taotlejal.

                     (12)

                     6’-sialüüllaktoosi naatriumsoola jaoks antud loa ja taotleja toimikus sisalduvatele andmetele viitamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, kui see põhineb määruse (EL) 2015/2283 kohaselt loa andmist toetaval seaduslikult hangitud teabel.

                     (13)

                     Kooskõlas taotleja kavandatud ja toiduohutusameti hinnatud, 6’-sialüüllaktoosi naatriumsoola sisaldavate toidulisandite kasutustingimustega on vaja teavitada tarbijaid nõuetekohase märgisega sellest, et 6’-sialüüllaktoosi naatriumsoola sisaldavaid toidulisandeid ei tohiks tarbida samal päeval muu toiduga, mis sisaldab lisatud 6’-sialüüllaktoosi naatriumsoola.

                     (14)

                     Seetõttu tuleks määruse (EL) 2017/2470 lisa vastavalt muuta.

                     (15)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud 6’-sialüüllaktoosi naatriumsool lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib lõikes 1 osutatud uuendtoitu liidus turule lasta üksnes järgmine taotleja:

                           äriühing: Glycom A/S;

                           aadress: Kogle Allé 4, DK-2970 Hørsholm, Taani,

                           välja arvatud juhul, kui mõni hilisem taotleja saab kõnealuse uuendtoidu jaoks loa artikli 2 kohaselt kaitstud andmetele osutamata või praeguse taotleja nõusolekul.

               3.   Lõikes 1 osutatud kanne liidu loetelus hõlmab lisas esitatud kasutustingimusi ja märgistamisnõudeid.

            Artikkel 2
            Taotlustoimikus esitatud andmeid, mille alusel toiduohutusamet hindas 6’-sialüüllaktoosi naatriumsoola ja mis taotleja väitel vastavad määruse (EL) 2015/2283 artikli 26 lõikes 2 sätestatud nõuetele, ei kasutata viie aasta jooksul alates käesoleva määruse jõustumise kuupäevast ilma taotleja nõusolekuta ühegi järgneva taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).

            (4)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (5)  Glykos Finland LTD, 2018 (avaldamata).

            (6)  Glycom, 2019 (avaldamata).

            (7)  Glycom/DSMZ, 2018 (avaldamata).

            (8)  Glycom, 2019 (avaldamata).

            (9)  Glycom, 2019 (avaldamata).

            (10)  Glycom, 2019 (avaldamata).

            (11)  Glycom, 2019 (avaldamata).

            (12)  Glycom, 2018 (avaldamata).

            (13)  Glycom, 2019 (avaldamata).

            (14)  Glycom, 2019 (avaldamata).

            (15)  Gilby, 2018 (avaldamata).

            (16)  Gilby, 2019 (avaldamata).

            (17)  Šoltésová, 2018a (avaldamata).

            (18)  Šoltésová, 2018b (avaldamata).

            (19)  Flaxmer, 2018a (avaldamata).

            (20)  Flaxmer, 2018b (avaldamata).

            (21)  Stannard, 2019 a (avaldamata).

            (22)  Stannard, 2019b (avaldamata).

            (23)  EFSA Journal 2020; 18(5):6097.

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    „Lubatud uuendtoit

                                       Uuendtoidu kasutamise tingimused

                                       Täiendavad märgistuse erinõuded

                                       Muud nõuded

                                       Andmekaitse

                                       6’-sialüüllaktoosi naatriumsool

                                       (mikroorganismidest)

                                          Määratud toidugrupp

                                          Piirnorm (väljendatud 6’-sialüüllaktoosina)

                                    Uuendtoidu nimetus seda sisaldava toiduaine märgistusel on „6’-sialüüllaktoosi naatriumsool“.
                                    6’-sialüüllaktoosi naatriumsoola sisaldavate toidulisandite märgistusel peab olema märge, et neid ei tohi tarbida:

                                                a)

                                                kui samal päeval tarbitakse muud 6’-sialüüllaktoosi naatriumsoola sisaldavat toitu;

                                                b)

                                                imikud ja väikelapsed.

                                    Luba antud 17. veebruaril 2021. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                                    Taotleja: Glycom A/S, Kogle Allé 4, DK-2970 Hørsholm, Taani. Andmekaitseperioodi vältel võib uuendtoitu 6’-sialüüllaktoosi naatriumsoola liidus turule lasta üksnes Glycom A/S, välja arvatud juhul, kui mõni hilisem taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele ja teadusandmetele osutamata või Glycom A/Si nõusolekul.
                                    Andmekaitse aegumise kuupäev: 17. veebruar 2026.“

                                    Maitsestamata pastöriseeritud ja maitsestamata steriliseeritud (ka kõrgkuumutatud) piimatooted

                                    0,5 g/l

                                    Maitsestamata hapendatud piimapõhised tooted

                                    0,5 g/l jookide puhul

                                    2,5 g/kg muude toodete kui jookide puhul

                                    Maitsestatud hapendatud piimapõhised tooted, sealhulgas kuumtöödeldud tooted

                                    0,5 g/l jookide puhul

                                    5,0 g/kg muude toodete kui jookide puhul

                                    Joogid (maitsestatud joogid, välja arvatud joogid, mille pH on alla 5)

                                    0,5 g/l

                                    Teraviljabatoonid

                                    5,0 g/kg

                                    Imiku piimasegu, nagu määratletud määruses (EL) nr 609/2013

                                    0,4 g/l kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    Jätkupiimasegu, nagu määratletud määruses (EL) nr 609/2013

                                    0,3 g/l kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    Imikutele ja väikelastele ettenähtud teraviljapõhised töödeldud toidud ja imikutoidud, nagu need on määratletud määruses (EL) nr 609/2013

                                    0,3 g/l (jookide puhul) kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    2,5 g/kg muude toodete kui joogid puhul

                                    Piimapõhised joogid ja samalaadsed väikelastele ettenähtud tooted

                                    0,3 g/l (jookide puhul) kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    Kehakaalu alandamiseks ettenähtud päevase toidu asendaja, nagu määratletud määruses (EL) nr 609/2013

                                    1,0 g/l jookide puhul

                                    10,0 g/kg muude toodete kui jookide puhul

                                    Meditsiinilistel näidustustel kasutamiseks ettenähtud toit, nagu määratletud määruses (EL) nr 609/2013

                                    Vastavalt nende inimeste toitumuslikele erivajadustele, kellele tooted on ette nähtud

                                    Toidulisandid, nagu määratletud direktiivis 2002/46/EÜ, välja arvatud imikute ja väikelaste toidulisandid

                                    1,0 g päevas

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    „Lubatud uuendtoit

                                       Spetsifikatsioon

                                       6’-sialüüllaktoosi naatriumsool

                                       (mikroorganismidest)

                                       Kirjeldus:

                                    6’-sialüüllaktoosi naatriumsool on puhastatud valge või valkjas pulber või aglomeraat, mida saadakse mikrobioloogilise protsessi abil ja mis sisaldab piiratud koguses laktoosi, 6’-sialüüllaktoosi ja siaalhapet.

                                       Allikas:
                                       Escherichia coli geneetiliselt muundatud tüvi K-12 DH1

                                       Määratlus:

                                    Keemiline valem: C23H38NO19Na
                                    Keemiline nimetus: N-atsetüül-α-D-neuraminüül-(2→6)-β-D-galaktopüranosüül-(1→4)-D-glükoosi naatriumsool
                                    Molekulmass: 655,53 Da
                                    CASi nr 157574-76-0

                                       Omadused/koostis:

                                    Välimus: Valge või valkjas pulber või aglomeraat
                                    6’-sialüüllaktoosi naatriumsoola, D-laktoosi ja siaalhappe summaarne sisaldus (% kuivainest): ≥ 94,0 massiprotsenti
                                    6’-sialüüllaktoosi naatriumsool (% kuivainest): ≥ 90,0 massiprotsenti
                                    D-laktoos: ≤ 5,0 massiprotsenti
                                    Siaalhape: ≤ 2,0 massiprotsenti
                                    6’-sialüüllaktuloos: ≤ 3,0 massiprotsenti
                                    Muude süsivesikute summa: ≤ 3,0 massiprotsenti
                                    Niiskus: ≤ 6,0 massiprotsenti
                                    Naatrium: 2,5–4,5 massiprotsenti
                                    Kloriid: ≤ 1,0 massiprotsenti
                                    pH (temperatuuril 20 °C, 5 % lahus): 4,5–6,0
                                    Valgujäägid: ≤ 0,01 massiprotsenti

                                       Mikrobioloogilised kriteeriumid:

                                    Aeroobsete mesofiilsete bakterite koguarv: ≤ 1 000  CFU/g
                                    Enterobakterid: ≤ 10 CFU/g

                                       Salmonella sp.: 25 g ei leidu
                                    Pärmseened: ≤ 100 CFU/g
                                    Hallitusseened: ≤ 100 CFU/g
                                    Endotoksiinide jäägid: ≤ 10 EU/mg

                              CFU: kolooniat moodustav ühik; EU: endotoksiiniühik“


title: Komisjoni rakendusmäärus (EL) 2021/83, 27. jaanuar 2021, millega muudetakse rakendusmäärust (EL) 2020/466 seoses ametliku kontrolli ja muude ametlike toimingute tegemisega eriloa saanud füüsiliste isikute poolt ning ajutiste meetmete kohaldamise ajaga (EMPs kohaldatav tekst)

text:
                  28.1.2021

                  ET

                  Euroopa Liidu Teataja

                  L 29/23

         KOMISJONI RAKENDUSMÄÄRUS (EL) 2021/83,
         27. jaanuar 2021,
         millega muudetakse rakendusmäärust (EL) 2020/466 seoses ametliku kontrolli ja muude ametlike toimingute tegemisega eriloa saanud füüsiliste isikute poolt ning ajutiste meetmete kohaldamise ajaga
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 141 lõiget 1,
         ning arvestades järgmist:

                     (1)

                     Määruses (EL) 2017/625 on sätestatud normid, milles muu hulgas käsitletakse ametliku kontrolli ja muude ametlike toimingute tegemist liikmesriikide pädevate asutuste poolt. Samuti antakse sellega komisjonile õigus võtta rakendusaktiga vastu asjakohased ajutised meetmed, mis on vajalikud inimeste, loomade ja taimede tervist ning loomade heaolu mõjutavate riskide ohjamiseks, kui on tõendeid, et liikmesriigi kontrollisüsteem on tõsiselt häiritud.

                     (2)

                     Selleks, et tulla toime koroonaviirushaigusega (COVID-19) seotud jätkuvast kriisist tulenevate konkreetsete oludega, lubatakse liikmesriikidel kohaldada komisjoni rakendusmääruse (EL) 2020/466 (2) alusel ametlikku kontrolli ja muid ametlikke toiminguid käsitlevaid ajutisi meetmeid.

                     (3)

                     Liikmesriigid on komisjonile teatanud, et COVID-19ga seotud kriisi tõttu nende kontrollisüsteemide toimimises esinevad tõsised häired ning raskused seoses loomade ja kaupade liitu ja liidus liikumise kohta esitatud ametlike sertifikaatide või kinnitustega seotud ametlike kontrollide ja muude ametlike toimingute tegemisega, samuti ametlike kontrollide raames ettevõtjate ja nende töötajatega füüsiliste kohtumiste korraldamisega kestavad ka pärast 1. veebruarit 2021.

                     (4)

                     Liikmesriigid on samuti teavitanud komisjoni muudest häiretest seoses nende suutlikkusega rakendada ametlikuks kontrolliks ja muudeks ametlikeks toiminguteks sobivaid töötajaid, nagu on nõutud määruses (EL) 2017/625.

                     (5)

                     Selleks et kõrvaldada need tõsised häired, mis tõenäoliselt kestavad ka järgnevatel kuudel, ning lihtsustada ametliku kontrolli ja muude ametlike toimingute kavandamist ja tegemist COVID-19ga seotud kriisi ajal, tuleks uuesti kehtestada varem rakendusmäärusega (EL) 2020/466 kuni 1. augustini 2020 ette nähtud võimalus usaldada ametliku kontrolli ja muude ametlike toimingute tegemine eriloa saanud füüsilistele isikutele ning pikendada rakendusmääruse (EL) 2020/466 kohaldamisaega 1. juulini 2021.

                     (6)

                     Seega tuleks rakendusmäärust (EL) 2020/466 vastavalt muuta.

                     (7)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2020/466 muudetakse järgmiselt.

                        1)

                        Lisatakse artikkel 3:

                           „Artikkel 3
                           Ametlikku kontrolli ja muid ametlikke toiminguid võivad erandkorras teha üks või mitu füüsilist isikut, kes on selleks saanud pädevalt asutuselt eriloa oma kvalifikatsiooni, väljaõppe ja praktiliste kogemuste alusel, kes on mis tahes sidevahendi abil pädeva asutusega ühenduses ning kes peavad niisuguse ametliku kontrolli ja muude ametlike toimingute tegemiseks järgima pädeva asutuse juhiseid. Need isikud peavad tegutsema erapooletult ning neil ei tohi olla huvide konflikti seoses nende tehtava ametliku kontrolli ja muude ametlike toimingutega.“

                        2)

                        Artikli 6 teises lõigus asendatakse kuupäev „1. veebruar 2021“ kuupäevaga „1. juuli 2021“.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 2. veebruarist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021

                  Komisjoni nimel

                  president

               Ursula VON DER LEYEN

            (1)  ELT L 95, 7.4.2017, lk 1.

            (2)  Komisjoni 30. märtsi 2020. aasta rakendusmäärus (EL) 2020/466 ajutiste meetmete kohta, mida rakendatakse inimeste, loomade ja taimede tervist ning loomade heaolu mõjutavate riskide ohjamiseks ajal, kui liikmesriikide kontrollisüsteemides esineb teatavaid tõsiseid koroonaviirushaigusega (COVID-19) seotud häireid (ELT L 98, 31.3.2020, lk 30).


title: Komisjoni rakendusmäärus (EL) 2021/1370, 6. august 2021, teatavate kaupade klassifitseerimise kohta kombineeritud nomenklatuuris

text:
                  17.8.2021

                  ET

                  Euroopa Liidu Teataja

                  L 294/11

         KOMISJONI RAKENDUSMÄÄRUS (EL) 2021/1370,
         6. august 2021,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. august 2021

                  Komisjoni nimel

               maksunduse ja tolliliidu peadirektoraadi

                  peadirektor

                  Gerassimos THOMAS

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon (CN-kood)

                        Põhjendused

                        (1)

                        (2)

                        (3)

                        Tasapinnaline ristkülikukujuline toode (mõõtmetega umbes 2,50 m × 2,50 m), valmistatud kergest kootud tekstiilriidest (100 % polüesterkiud), mis on ühelt poolt kaetud palja silmaga nähtamatu plastiga (PVC) ning mille kolme külje servadesse on õmmeldud tõmblukud telgi külge kinnitamiseks.
                        Pakendil oleva teabe põhjal esitatakse toode tollile telgi külgseinana. See imporditakse sellisena (ilma katuse, muude seinte ja tugikonstruktsioonita).

                        6307 90 98

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XI jaotise märkusega 7 f ning CN-koodide 6307 , 6307 90  ja 6307 90 98  sõnastusega.
                        Toodet ei või klassifitseerida CN-koodi 6306 12 00  alla kuuluva presentkattena, sest üldiselt on presentkatted valmistatud raskest riidest ja neid kasutatakse kauba kaitsmiseks halva ilma eest (vt ka HSi selgitavad märkused, rubriik 6306 , punkt 1). Toote külge õmmeldud tõmblukud ja selle valmistamiseks kasutatud kerge materjal näitavad, et toode ei sobi / ei ole ette nähtud kasutamiseks CN-koodi 6306 12 00  alla kuuluva presentkattena.
                        Lisaks ei või toodet klassifitseerida telgina CN-koodi 6306 22 00  alla, sest oma objektiivsete omaduste tõttu ei ole tootel kombineeritud nomenklatuuri klassifitseerimise üldreegli 2 a tähenduses komplektse toote (telk) põhiomadusi. Samuti ei ilmne selle objektiivsetest omadustest, kas toodet kasutatakse telgi, aiapaviljoni või muu toote osana.
                        Rubriiki 6307  kuuluvad muud tekstiilriidest valmistooted, mis ei kuulu XI jaotise muudesse rubriikidesse. Kõnealusesse rubriiki kuuluvad ka kasutusvalmis tasapinnalised kaitsekatted, v.a rubriigi 6306  alla kuuluvad presentkatted ja pinnasekatted (vt ka HSi selgitavad märkused, rubriik 6307 , esimene ja teine lõik, punkt 8).
                        Seega tuleb toode klassifitseerida CN-koodi 6307 90 98  alla kui muu valmistoode.


title: Nõukogu Rakendusmäärus (EL) 2020/274, 27. veebruar 2020, millega rakendatakse määrust (EL) 2019/1890, mis käsitleb piiravaid meetmeid seoses Türgi ebaseadusliku puurimistegevusega Vahemere idaosas

text:
                  27.2.2020

                  ET

                  Euroopa Liidu Teataja

                  LI 56/1

         NÕUKOGU RAKENDUSMÄÄRUS (EL) 2020/274,
         27. veebruar 2020,
         millega rakendatakse määrust (EL) 2019/1890, mis käsitleb piiravaid meetmeid seoses Türgi ebaseadusliku puurimistegevusega Vahemere idaosas
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 11. novembri 2019. aasta määrust (EL) 2019/1890, mis käsitleb piiravaid meetmeid seoses Türgi ebaseadusliku puurimistegevusega Vahemere idaosas, (1) eelkõige selle artikli 12 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 11. novembril 2019 vastu määruse (EL) 2019/1890.

                     (2)

                     Euroopa Ülemkogu tuletas 12. detsembril 2019 meelde oma varasemaid 22. märtsi ja 20. juuni 2019. aasta järeldusi Türgi kohta. Ülemkogu kinnitas taas oma 17.–18. oktoobri 2019. aasta järeldusi Türgi ebaseadusliku puurimistegevuse kohta Küprose majandusvööndis ning kinnitas üksmeelselt oma solidaarsust Küprosega.

                     (3)

                     Seoses sellega ja pidades silmas Türgi jätkuvat ebaseaduslikku puurimistegevust Vahemere idaosas, tuleks määruse (EL) 2019/1890 I lisas esitatud füüsiliste ja juriidiliste isikute, üksuste ja asutuste loetellu lisada kaks isikut.

                     (4)

                     Määruse (EL) 2019/1890 I lisa tuleks vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2019/1890 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. veebruar 2020

                  Nõukogu nimel

                  eesistuja

               D. HORVAT

            (1)  ELT L 291, 12.11.2019, lk 3.

            LISA
            Määruse (EL) 2019/1890 I lisas esitatud füüsiliste ja juriidiliste isikute, üksuste ja asutuste loetellu lisatakse järgmised isikud.

                        Nimi

                        Tuvastamisandmed

                        Põhjendused

                        Loetellu kandmise kuupäev

                        „1.

                        Mehmet Ferruh AKALIN

                        Sünniaeg: 9.12.1960
                        Passi nr või isikutunnistus: 13571379758
                        Kodakondsus: Türgi
                        Sugu: mees

                        Mehmet Ferruh Akalin on Türgi naftaettevõtte Turkish Petroleum Corporation / Türkiye Petrolleri A.O. (TPAO) asejuht (peadirektori abi) ning direktorite nõukogu liige. Ta on TPAO uurimisosakonna, teadus- ja arenduskeskuse ning infotehnoloogia osakonna juht.
                        TPAO asejuhi ja ettevõtte uurimisosakonna juhina vastutab Mehmet Ferruh Akalin TPAO avamerel toimuva süsivesinike uurimistegevuse planeerimise, juhtimise ja rakendamise eest. Kõnealune uurimistegevus hõlmab ka TPAO allpool kirjeldatud puurimistegevust, milleks Küprose Vabariik ei ole luba andnud.
                        Ebaseaduslikult puurisid:

                                    a)

                                    TPAO puurimisalus Yavuz Küprose Vabariigi territoriaalvetes 2019. aasta juulist septembrini;

                                    b)

                                    TPAO puurimisalus Yavuz Küprose Vabariigi majandusvööndis, millest Küpros on teavitanud ÜROd ja mille piirid on kindlaks määratud lepingus Egiptusega, 2019. aasta oktoobrist kuni 2020. aasta jaanuarini;

                                    c)

                                    TPAO puurimisalus Fatih Küprose Vabariigi majandusvööndis, millest Küpros on teavitanud ÜROd, Küprose territoriaalvete läheduses alates 2019. aasta novembrist;

                                    d)

                                    TPAO puurimisalus Fatih Küprose Vabariigi majandusvööndi lääneosas, millest Küpros on teavitanud ÜROd, 2019. aasta maist novembrini.

                              TPAO on andnud teada täiendavast puurimistegevusest, mida hakkab ilma Küprose Vabariigi loata ellu viima puurimisalus Yavuz Küprose Vabariigi majandusvööndis, millest Küpros on teavitanud ÜROd ja mille piirid on kindlaks määratud lepingus Egiptuse ja Iisraeliga, 2020. aasta jaanuarist maini.

                        27.2.2020

                        2.

                        Ali Coscun NAMOGLU

                        Sünniaeg: 27.11.1956
                        Passi nr või isikutunnistus: 11096919534
                        Kodakondsus: Türgi
                        Sugu: mees

                        Ali Coscun Namoglu on Türgi naftaettevõtte Türkiye Petrolleri A.O. (TPAO) uurimisosakonna asedirektor.
                        Ali Coscun Namoglu on oma ametikohal seotud TPAO avamerel toimuva süsivesinike uurimistegevuse planeerimise, juhtimise ja rakendamisega. See hõlmab ka TPAO allpool kirjeldatud puurimistegevust, milleks Küprose Vabariik ei ole luba andnud.
                        Ebaseaduslikult puurisid:

                                    a)

                                    TPAO puurimisalus Yavuz Küprose Vabariigi territoriaalvetes 2019. aasta juulist septembrini;

                                    b)

                                    TPAO puurimisalus Yavuz Küprose Vabariigi majandusvööndis, millest Küpros on teavitanud ÜROd ja mille piirid on kindlaks määratud lepingus Egiptusega, 2019. aasta oktoobrist kuni 2020. aasta jaanuarini;

                                    c)

                                    TPAO puurimisalus Fatih Küprose Vabariigi majandusvööndis, millest Küpros on teavitanud ÜROd, Küprose territoriaalvete läheduses alates 2019. aasta novembrist;

                                    d)

                                    TPAO puurimisalus Fatih Küprose Vabariigi majandusvööndi lääneosas, millest Küpros on teavitanud ÜROd, 2019. aasta maist novembrini.

                              TPAO on andnud teada täiendavast puurimistegevusest, mida hakkab ilma Küprose Vabariigi loata ellu viima puurimisalus Yavuz Küprose Vabariigi majandusvööndis, millest Küpros on teavitanud ÜROd ja mille piirid on kindlaks määratud lepingus Egiptuse ja Iisraeliga, 2020. aasta jaanuarist maini.“

                        27.2.2020


title: Komisjoni rakendusmäärus (EL) 2020/288, 28. veebruar 2020, millega muudetakse 311. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  2.3.2020

                  ET

                  Euroopa Liidu Teataja

                  L 61/1

         KOMISJONI RAKENDUSMÄÄRUS (EL) 2020/288,
         28. veebruar 2020,
         millega muudetakse 311. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 1,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     23. veebruaril 2020 otsustas ÜRO Julgeolekunõukogu sanktsioonide komitee teha kaks uut kannet nende isikute, rühmituste ja üksuste loetellu, kelle rahalised vahendid ja majandusressursid tuleks külmutada.

                     (3)

                     Seega tuleks määruse (EÜ) nr 881/2002 I lisa vastavalt muuta.

                     (4)

                     Käesolevas määruses sätestatud meetmete tõhususe tagamiseks peaks see jõustuma viivitamata,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. veebruar 2020

                  Komisjoni nimel

                  presidendi eest

                  finantsstabiilsuse, finantsteenuste ja kapitaliturgude liidu peadirektoraadi

                  peadirektori kohusetäitja

            (1)  EÜT L 139 29.5.2002, lk 9.

            LISA
            Määruse (EÜ) nr 881/2002 I lisas lisatakse pealkirja „Juriidilised isikud, rühmitused ja üksused“ alla järgmised kanded:

                        1.

                        „Islamic State West Africa Province (ISWAP) (teiste nimedega: a) Islamic State in Iraq and the Levant – West Africa (ISIL-WA); b) Islamic State of Iraq and Syria – West Africa (ISIS-WA); c) Islamic State of Iraq and Syria West Africa Province (ISISWAP); d) Islamic State of Iraq and the Levant – West Africa). Muu teave: Seotud Iraagi ja Levandi Islamiriigiga (loetelus nime all Al-Qaida in Iraq). Asutatud 2015. aasta märtsis Abubakar Shekau poolt. Organisatsioonist Jama'atu Ahlis Sunna Lidda'Awati Wal-Jihad (Boko Haram) eraldunud rühmitus. On korraldanud terrorirünnakuid Nigeerias. Artikli 7e punktis e osutatud kuupäev: 23.2.2020.“

                        2.

                        „Islamic State in the Greater Sahara (ISGS) (teiste nimedega: a) Islamic State in Iraq and Syria – Greater Sahara (ISIS-GS); b) Islamic State of Iraq and Syria – Greater Sahara (ISIS-GS); c) Islamic State of Iraq and the Levant - Greater Sahara (ISIL-GS); d) Islamic State of the Greater Sahel; e) ISIS in the Greater Sahel; f) ISIS in the Greater Sahara; g) ISIS in the Islamic Sahel). Muu teave: Asutatud 2015. aasta mais Adnan Abu Walid al-Sahraoui poolt. Seotud Iraagi ja Levandi Islamiriigiga (loetelus nime all Al-Qaida in Iraq). Organisatsioonist Al-Mourabitoun eraldunud rühmitus. On korraldanud terrorirünnakuid Malis, Nigeris ja Burkina Fasos. Artikli 7e punktis e osutatud kuupäev: 23.2.2020.“